La mulți ani celor care văd și aud totul înaintea noastră!
Serviciul Român de Informații (abreviat SRI) a luat ființă pe 26 martie 1990 și este unul dintre serviciile secrete române, alături de Serviciul de Informații Externe. Este o autoritate care are ca obiect de activitate culegerea și valorificarea informațiilor exclusiv pe teritoriul României. Unitatea de învățământ a SRI este Academia Națională de Informații "Mihai Viteazul".
SRI face parte din Comunitatea Națională de Informații, colaborând cu celelalte instituții din sistemul securității naționale – Serviciul de Informații Externe, Direcția Generală de Informații a Apărării și Direcția Generală de Informații și Protecție Internă a Ministerului Administrației și Internelor.
La data de 26 martie 1990, prin decretul nr. 181, a fost înființată instituția de stat Serviciul Român de Informații sub conducerea lui Virgil Măgureanu, specializată în domeniul culegerii de informații privind siguranța națională iar la 29 iulie 1991 a fost emisă Legea nr. 51 care stabilea noile amenințări la adresa siguranței naționale a României și sunt stabilite organele de stat care au atribuții în acest domeniu: Serviciul Român de Informații, Serviciul de Informații Externe, Serviciul de Protecție și Pază, precum și structuri din cadrul Ministerului Apărării Naționale, Ministerului de Interne și Ministerului Justiției. Activitatea acestora este coordonată de către Consiliul Suprem de Apărare a Țării.
Cu o misiune de protejare a democrației, a ordinii constituționale și a intereselor naționale ale României, SRI desfășoară o gamă largă de activități de informații, inclusiv contraspionaj, contraterorism, protecția infrastructurii critice, precum și monitorizarea amenințărilor la adresa securității naționale și a siguranței cetățenilor.